PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo	2007/SP/3/1/017	Bratislava 28. marca 2007	

	Protimonopolný úrad Slovenskej republiky, odbor koncentrácií v správnom konaní vedenom pod č. SK 0016/OK/2007, začatom z vlastného podnetu vo veci uloženia pokuty podnikateľovi PM ZBROJNÍKY, a.s. so sídlom Skuteckého 23, 974 01 Banská Bystrica, IČO: 34 149 244 za predloženie nepravdivých informácií

rozhodol

na základe § 38 ods. 5 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že ukladá podnikateľovi PM ZBROJNÍKY, a.s. so sídlom Skuteckého 23, 974 01 Banská Bystrica, IČO: 34 149 244 za predloženie nepravdivých informácií pokutu vo výške 20 000 Sk.- (slovom dvadsaťtisíc slovenských korún), ktorú je povinný uhradiť v lehote 15 dní odo dňa nadobudnutia právoplatnosti tohto rozhodnutia Protimonopolnému úradu Slovenskej republiky na účet č. 7000060793/8180,         KS: 1118, VS: 071231017 vedený v Štátnej pokladnici.

Odôvodnenie:

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 01.08.2006 doručené oznámenie koncentrácie zaevidované pod č. 3344/2006, v ktorom podnikateľ Ing. Ján Molnár, Brestovská číslo 168/52, 066 01 Humenné (ďalej len „Ing. Ján Molnár“) prostredníctvom JUDr. Milana Sedláka, advokáta Advokátskej kancelárie Olej Sedlák Dudášová Garančovský a spol. so sídlom Kukučínova 19, 040 01 Košice oznámil koncentráciu podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla získaním nepriamej kontroly podnikateľom Ing. Jánom Molnárom nad podnikom podnikateľa HRÁDOK MÄSOKOMBINÁT, spol. s r.o. so sídlom Mikušovská cesta 3022, 984 14 Lučenec, IČO: 31 634 761 (ďalej len „Hrádok Mäsokombinát“) prostredníctvom podnikateľa MECOM AGRO, s.r.o. so sídlom Poľná č. 4, 066 01 Humenné, IČO: 31 735 151 (ďalej len „Mecom Agro“), na základe Zmluvy o prevode obchodného podielu uzatvorenej dňa 20.06.2006 medzi PaedDr. Michalom Majkom a Mecom Agro; Zmluvy o prevode obchodného podielu uzatvorenej dňa 20.06.2006 medzi Ing. Elenou Ivaničovou a Mecom Agro; Zmluvy o prevode obchodného podielu uzatvorenej dňa 20.06.2006 medzi Ing. Ondrejom Dankom a Mecom Agro; Zmluvy o prevode obchodného podielu uzatvorenej dňa 20.06.2006 medzi Mgr. Dušanom Kamenským a Mecom Agro a na základe Zmluvy o prevode obchodného podielu uzatvorenej dňa 20.06.2006 medzi Ing. Annou Majkovou a Mecom Agro.

	Na základe vyššie uvedeného začalo podľa § 25 ods. 1 zákona v spojení s     § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) dňa 01.08.2006 správne konanie vo veci predmetnej koncentrácie, vedené pod č. SK 0057/OK/2006.

	V priebehu predmetného správneho konania úrad v rámci prešetrovania situácie na trhu s bravčovým, hovädzím mäsom a mäsovými výrobkami, oslovil viacerých konkurentov podnikateľa Ing. Jána Molnára.

	Jedným z oslovených konkurentov bol aj podnikateľ PM ZBROJNÍKY, a.s. so sídlom Skuteckého 23, 974 01 Banská Bystrica, IČO: 34 149 244 (ďalej len „PM Zbrojníky“) a to listom č. 3504/02/PMÚ SR/2006 zo dňa 14.08.2006; listom č. 3613/02/PMÚ SR/2006 zo dňa 25.08.2006 a listom č. 4354/PMÚ SR/2006 zo dňa 08.11.2006. Úrad si okrem iného od podnikateľa PM Zbrojníky vyžiadal aj údaje o celkovom objeme výroby a spracovania bravčového, hovädzieho mäsa a mäsových výrobkov a kvalifikovaný odhad výšky jeho trhových podielov na trhu výroby, spracovania a  predaja hovädzieho, bravčového mäsa a mäsových výrobkov.

	Podnikateľ PM Zbrojníky zaslal listom č. 3757/2006 zo dňa 13.09.2006 úradom požadované informácie, ale nakoľko úrad zaznamenal v predložených údajoch isté nezrovnalosti, požiadal podnikateľa PM Zbrojníky listom č. 4354/PMÚ SR/2006 o ich vysvetlenie. Listom č. 4476/2006 zo dňa 20.11.2006 boli úradu doručené podnikateľom PM Zbrojníky opravné údaje.

	Predmetné údaje podnikateľa PM Zbrojníky boli úradom spracované a použité v rozhodnutí úradu č. 2007/FH/3/1/005 zo dňa 19.01.2007, ktorým úrad súhlasil s koncentráciou podnikateľov Ing. Jána Molnára a Hrádok Mäsokombinát. Rozhodnutie nadobudlo právoplatnosť dňa 06.02.2007.

	Dňa 08.01.2007 bolo úradu doručené oznámenie koncentrácie listom zaevidovaným úradom pod č. 44/2007, v ktorom podnikateľ PENTA INVESTMENTS LIMITED, 44 Griva Digeni Avenue, SALAMIS HOUSE, 3rd floor, P.C. 8020, Paphos, Cyprus (ďalej len „Penta“) prostredníctvom JUDr. Kataríny Segečovej, advokátky so sídlom Partizánska 3, 811 03 Bratislava (ďalej len „právna zástupkyňa“) oznámil koncentráciu spočívajúcu v získaní priamej kontroly nad podnikom podnikateľa PM Zbrojníky, na základe Zmluvy o kúpe cenných papierov uzatvorenej dňa 22.11.2006 medzi Jánom Kováčikom ako predávajúcim a podnikateľom Penta ako kupujúcim.

	Na základe vyššie uvedeného úrad začal podľa § 25 ods. 1 zákona v spojení s § 18 ods. 2 správneho poriadku dňa 08.01.2007 správne konanie vo veci koncentrácie podnikateľov Penta a PM Zbrojníky, vedeného pod č. SK 0002/OK/2007. Za účastníkov predmetnej koncentrácie boli označení podnikatelia Penta a PM Zbrojníky.

	Úrad vyzval podnikateľa Penta listom č. 74/PMÚ SR/2007 zo dňa 10.01.2007, aby doplnil predmetné oznámenie koncentrácie. Úrad okrem iného žiadal aj doplnenie údajov podnikateľa PM Zbrojníky o predaji v oblasti spracovania a predaja bravčového, hovädzieho mäsa a mäsových výrobkov a vyjadrenia jeho podielov na týchto trhoch.

	Dňa 26.01.2007 boli úradu listom č. 280/2007 doručené požadované údaje, na základe ktorých úrad zistil, že medzi údajmi predloženými v správnom konaní vo veci koncentrácie podnikateľov Penta a PM Zbrojníky a údajmi získanými v predchádzajúcej činnosti úradu od podnikateľa PM Zbrojníky, t.j. v správnom konaní č. SK 0057/OK/2006, sú rozdiely. Vzhľadom na vzniknuté rozdiely v údajoch o predaji podnikateľa PM Zbrojníky, úrad požiadal listom č. 314/PMÚ SR/2007 zo dňa 31.01.2007 podnikateľa Penta, aby predložil údaje, ktoré zodpovedajú skutočnému objemu predaja podnikateľa PM Zbrojníky vo vyššie uvedených oblastiach, resp. o vysvetlenie rozdielov vzniknutých v predložených údajoch.

	Dňa 05.02.2007 bol úradu doručený list zaevidovaný pod č. 375/2007, v ktorom podnikateľ Penta uviedol: „...že údaj, ktorý sme Vám poslali ohľadne predaja jednotlivých produktov v SR v doplnení zo dňa 26.01.2007 nebol očistený o tržby z predaja do zahraničia, a taktiež došlo k nejakým chybám v systéme, pričom došlo k výpočtu nesprávnych súm ohľadne počtu ton predaja jednotlivých výrobkov...“ Podnikateľ Penta predmetné údaje opravil a uviedol správne údaje. Ďalej podnikateľ Penta uvádza: „Aj napriek vyššie uvedenej oprave zostávajú určité rozdiely medzi informáciami, ktoré Vám PM Zbrojníky, a.s. dodala v roku 2006 a údajmi, ktoré Vám v tomto konaní predložila PI. Z vyjadrení PM Zbrojníky, a.s. vyplýva, že rozdiel medzi údajmi, ktoré dodala PM Zbrojníky, a.s. v roku 2006 a údajmi, ktoré následne pre účely tohto konania predložila PI spočíva v spôsobe akým PM Zbrojníky, a.s. vypočítala jednotlivé údaje ako aj v odlišnom definovaní jednotlivých skupín produktov v podaní z roku 2006.“ 

	Vyššie uvedené údaje boli úradom spracované a použité v rozhodnutí            č. 2007/FK/3/1/008 zo dňa 12.02.2007, ktorým úrad súhlasil s koncentráciou podnikateľov Penta a PM Zbrojníky. Predmetné rozhodnutie nadobudlo právoplatnosť dňa 12.02.2007.

	Podľa § 38 ods. 5 zákona podnikateľovi, alebo právnickej osobe, ktorá nesplní povinnosť predložiť úradu v určenej lehote požadované podklady alebo informácie alebo predloží nepravdivé alebo neúplné podklady alebo informácie, alebo neumožní ich preverenie alebo vstup podľa § 40, úrad uloží pokutu do 5 000 000 Sk.

	Ako vyplýva z rozhodnutia úradu č. 2007/FK/3/1/008 zo dňa 12.02.2007 spoločnosť PM Zbrojníky je podnikateľom podľa § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

	Z informácií uvedených vyššie vyplýva, že  podnikateľ PM Zbrojníky v správnom konaní vo veci koncentrácie podnikateľov Ing. Jána Molnára a Hrádok Mäsokombinát uviedol odlišné údaje ako v prípade správneho konania vo veci koncentrácie podnikateľov Penta a PM Zbrojníky. Údaje predložené podnikateľom PM Zbrojníky v rámci konania č. SK 0057/OK/2006 sa nezakladali na pravde, o čom svedčí aj list č. 375/2007 zo dňa 05.02.2007 doručený podnikateľom Penta v správnom konaní č. SK 0002/OK/2007. Úrad na základe týchto údajov vychádzal pri posudzovaní koncentrácie podnikateľov Ing. Jána Molnára a Hrádok Mäsokombinát a predložené nepravdivé údaje v rozhodnutí uviedol. 

	Z vyššie uvedeného vyplýva, že bola naplnená skutková podstata § 38 ods. 5 zákona, nakoľko úradu boli podnikateľom PM Zbrojníky v správnom konaní č. SK 0057/OK/2006 predložené nepravdivé údaje, a teda úrad podnikateľovi PM Zbrojníky uloží pokutu do 5 000 000 Sk.
 
	Podľa § 25 ods. 3 písm. f) zákona účastníkom správneho konania vo veci uloženia pokuty podľa § 38 ods. 5 zákona je podnikateľ PM Zbrojníky.

	 Vzhľadom na vyššie uvedené úrad podnikateľovi PM Zbrojníky listom            č. 0749/PMÚ SR/2007 zo dňa 05.03.2007 oznámil, že dňom doručenia predmetného listu, úrad začne z vlastného podnetu podľa § 18 ods. 2 správneho poriadku v nadväznosti na § 25 ods. 1 zákona správne konanie vo veci uloženia pokuty podnikateľovi PM Zbrojníky podľa § 38 ods. 5 zákona za predloženie nepravdivých podkladov a informácií. 

Na základe doručenej doručenky k listu č. 0749/PMÚ SR/2007 zo dňa 05.03.2007 úrad začal predmetné správne konanie dňa 07.03.2007 pod číslom SK 0016/OK/2007.

Úrad Vás vyššie uvedeným listom žiadal, aby ste sa k predmetu konania vyjadrili, svoje tvrdenia odôvodnili a na podporu svojich tvrdení podľa § 34 ods. 3 správneho poriadku navrhli dôkazy, ktoré sú Vám známe v lehote 7 pracovných dní odo dňa doručenia predmetného listu.

Dňa 13.03.2007 bol úradu doručený list č. 884/2007, ktorým sa účastník konania predmetného správneho konania, t.j. podnikateľ PM Zbrojníky, prostredníctvom právnej zástupkyne JUDr. Kataríny Segečovej,  vyjadril k predmetu konania nasledovne.

Podnikateľ PM Zbrojníky vo vyššie uvedenom liste, prostredníctvom právnej zástupkyne uviedol tie isté dôvody, ako v liste zaevidovanom pod č. 375/2007 zo dňa 05.02.2007, ktorý bol úradu doručený v rámci správneho konania vo veci koncentrácie podnikateľov Penta a PM Zbrojníky. 

Vo vyššie menovaných listoch právna zástupkyňa ešte uvádza: „V predmetnom dotazníku, na ktorý PMZ v konaní č. SK 0057/OK/2006 odpovedala, boli rozlíšené iba tri skupiny produktov a to výsekové mäso bravčové, výsekové mäso hovädzie a mäsové výrobky, pričom v tom čase nebolo odčlenené mäso jatočné. V konaní pod č. SK 0002/OK/2007 jatočné mäso odčlenené bolo. K rozporu medzi poskytnutými informáciami preto mohlo dôjsť aj z dôvodu, že pri poskytnutí informácií v konaní č. SK 0057/OK/2006 došlo k prelínaniu sa jatočného mäsa s mäsom výsekovým, a z toho dôvodu vznikli ohľadne výroby a predaja jednotlivých produktov odlišné čísla.
Presné zdôvodnenie údajov, ktoré PMZ uviedla v konaní č. SK 0057/OK/2006, PMZ nevie poskytnúť, vzhľadom na to, že zamestnanec, ktorý v tom čase predmetné údaje kompletizoval dnes už pre PMZ nepracuje a odmieta v tejto veci spolupracovať.“

	Úrad k dôvodom uvedeným podnikateľom PM Zbrojníky uvádza nasledovné.
	Aj napriek tomu, že formulácia v listoch č. 3504/02/PMÚ SR/2006 zo dňa 14.08.2006 a č. 74/PMÚ SR/2007 zo dňa 10.01.2007 je odlišná, úrad v správnom konaní č. SK 0057/OK/2006 a č. SK 0002/OK/2007 požadoval od podnikateľa PM Zbrojníky údaje o predaji bravčového, hovädzieho mäsa a mäsových výrobkov.
	Úrad podnikateľovi PM Zbrojníky v konaní č. SK 0057/OK/2006 prostredníctvom telefonických rozhovorov objasnil, aké údaje majú byť predložené, t.j. argument o rozdielnom rozlíšení mäsových produktov nie je možné na základe vyššie uvedeného akceptovať.
	
	Úrad bude pri ukladaní pokuty podnikateľovi PM Zbrojníky podľa § 38 ods. 5 zákona za predloženie nepravdivých údajov prihliadať na skutočnosť, že rozdielnosť medzi nepravdivými údajmi predloženými podnikateľom PM Zbrojníky v správnom konaní č. SK 0057/OK/2006 a údajmi predloženými podnikateľom Penta v správnom konaní č. SK 0002/OK/2007, ktoré sú správne a pravdivé, by neviedla k inému záveru, aký bol prijatý v rozhodnutí č. 2007/FH/3/1/005 zo dňa 19.01.2007. Taktiež bude úrad prihliadať na skutočnosť, že ide o prvé porušenie zákona podnikateľa PM Zbrojníky. 

	Podľa § 38 ods. 8 zákona pokuty podľa § 38 ods. 5 zákona môže úrad uložiť do štyroch rokov od začatia konania. Úrad však môže tieto pokuty uložiť najneskôr do ôsmich rokov odo dňa, keď došlo k porušeniu ustanovení zákona. 
	V súvislosti s § 38 ods. 8 zákona úrad teda skúmal, či bola zachovaná subjektívna a objektívna premlčacia lehota obsiahnutá v predmetnom ustanovení zákona. Vzhľadom na to, že k začatiu správneho konania vo veci uloženia pokuty podľa § 38 ods. 5 zákona podnikateľovi PM Zbrojníky došlo dňa 07.03.2007 ako aj vzhľadom na to, že k predmetnému porušeniu zákona došlo 20.11.2006, kedy podnikateľ PM Zbrojníky zaslal úradu nepravdivé údaje úrad dospel k záveru, že subjektívna štvorročná ako aj objektívna osemročná lehota bola zachovaná.

	Podľa § 33 zákona úrad vyzval listom č. 0970/PMÚ SR/2007 zo dňa 19.03.2007 podnikateľa PM Zbrojníky prostredníctvom právnej zástupkyne, aby sa ústne alebo písomne pred vydaním rozhodnutia úradu vyjadril k jeho podkladu a k spôsobu jeho zistenia, prípadne navrhol jeho doplnenie do 5 pracovných dní odo dňa doručenia predmetného listu.

	Podnikateľ PM Zbrojníky sa prostredníctvom právnej zástupkyne listom zaevidovaným úradom dňa 28.03.2007 vyjadril: „PMZ nemá k výzve žiadne ďalšie pripomienky, iba by chcela znovu zdôrazniť, že nemala záujem predložiť PMU nepravdivé údaje, došlo k nedorozumeniu, resp. k zlyhaniu ľudského faktora, poskytnutím nepravdivých údajov podľa nášho názoru nedošlo k žiadnemu narušeniu efektívnej súťaže na relevantných trhoch, z poskytnutia nepravdivých údajov nemala PMZ žiaden majetkový prospech a k poskytnutiu nepravdivých údajov došlo len v jednom prípade.“

	Vzhľadom na to, že účastník konania vo svojom vyjadrení pred vydaním rozhodnutia neuviedol žiadne nové a relevantné podklady, úrad trvá na svojom stanovisku a na základe uvedených skutočností rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady            č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok.
Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

				                                      Ing. Dušan Valo 
						      riaditeľ odboru koncentrácií
Rozhodnutie sa doručí:
JUDr. Katarína Segečová
advokátka
Partizánska 3
811 03 Bratislava